กรมอนามัย เผย พบเด็กไทยมีภาวะน้ำหนักเกินและอ้วน ติด 1 ใน 3 ของอาเซียน ย้ำให้ผู้ปกครองดูแลเด็กบริโภคอาหารถูกหลักโภชนาการ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยสุขภาพเด็กไทยมีภาวะน้ำหนักเกินและอ้วน หลังกรมอนามัย กระทรวงสาธารณสุข เปิดเผยข้อมูลพบเด็กไทย มีภาวะน้ำหนักเกินและอ้วน ติด 1 ใน 3 ของอาเซียน ซึ่งสหพันธ์โรคอ้วน คาดการณ์ภายในปี 2573 ประชากรอายุต่ำกว่า 20 ปี จะมีภาวะน้ำหนักเกินและอ้วนสูงขึ้นอีกเกือบร้อยละ 50 นายกรัฐมนตรี ฝากความห่วงใยมายังเด็กไทย ขอให้ผู้ปกครอง ช่วยดูแลสุขภาพของลูกหลานให้รับประทานอาหารถูกหลักโภชนาการ เสริมการออกกำลังกาย เพื่อป้องกันภาวะอ้วนโดยเฉพาะในช่วงปิดภาคเรียนนี้ จากการเลือกอาหารที่ดีมีประโยชน์ เสริมอาหารที่ถูกหลักโภชนาการให้ครบ 5 หมู่ ปริมาณอาหารที่เด็กได้รับในแต่ละมื้อควรเป็นปริมาณที่เหมาะสมกับอายุ ให้ได้รับสารอาหารที่พอดี รวมทั้งควรให้เด็กออกกำลังกายง่าย ๆ เพื่อเสริมสร้างความแข็งแรง ให้เด็กได้พัฒนาร่างกาย กล้ามเนื้อ กระดูก ข้อต่อต่าง ๆ และเป็นการสร้างภูมิคุ้มกันให้กับเด็กให้มีร่างกายที่แข็งแรง